**Vrednota meseca oktobra je znanje**

Učenci in zaposleni smo v mesecu oktobru z različnimi dejavnostmi naslavljali vrednoto **znanje**. Pogovarjali smo se o tem, kaj nam pomeni znanje ter kje vse ga lahko obogatimo. Četudi lahko znanje opredelimo na številne različne načine in čeprav je pot do njega raznolika, smo si bili v nečem popolnoma enotni: **znanje je naša moč, ki nam je ne more odvzeti nihče!**

Eden izmed načinov krepitve znanja je tudi **medvrstniška pomoč**, zato kot primer obstoječe uspešne prakse, ki na naši šoli že poteka, izpostavljamo projekt**Tutorstvo.** Z njim ustvarjamo učencem prijazno in spodbudno učno okolje ter spodbujamo vzpostavljanje in krepitev stikov med učenci.

Gre za obliko nudenja nesebične pomoči učencev, pri kateri tutorji nudijo **pomoč pri učenju** vrstnikom ali mlajšim učencem. Namen takšnega sodelovanja med učenci so **večja medsebojna povezanost** in **boljši učni rezultati**. Vodeno je pod mentorstvom svetovalne delavke šole, ki skrbi za doseganje ciljev ter učencem nudi strokovno podporo pri opravljanju vloge tutorja.

Učenci preko medsebojnega sodelovanja razvijajo **vrednote znanja, pomoči, solidarnosti, empatije**. Ob tem vzpostavljamo pri učencih vezi zaupanja, občutke pripadnosti in povezanosti tako v okviru šolskih dejavnosti kot tudi med šolo, starši in okolico.

